# **העיוור והמשותק**

בעיר קטנה חיו שני אנשים עניים – האחד היה עיוור והשני משותק.

יום אחד הגיע העיוור לקבץ נדבות בכיכר השוק ולפתע שמע את תפילותיו של הבחור המשותק שקרא לאלוהים שישלח לו כמה פרוטות שיספיקו לפת לחם.

הוא התרגש מאוד והתקרב אל הבחור המשותק.

אמר לו העיוור: “לי יש את הסבל שלי ולך יש את הסבל שלך. בוא נפעל יחד ונוכל להסתדר טוב יותר בעולם!”.

“מה פתאום”, השיב לו הבחור המשותק. “אני לא מסוגל לצעוד אפילו צעד אחד בעצמי ואתה אינך רואה דבר. איך אתה חושב שנסתדר?!”

השיב לו הבחור העיוור: “לשנינו יחד יש כל מה שצריך על מנת לנצח: לי יש שתי רגליים ולך יש שתי עיניים. אני אשא אותך על גבי ואתה תהייה לנו מורה דרך. אני אהיה לך לרגליים, ואתה תהיה לי לעיניים”.

ואכן, מאז מסתובבים שני הברנשים יחד, מתפרנסים בכבוד וחיים בשותפות ובשמחה.

(מתוך משלים פילוסופיים)

**דרך הסיפור אפשר לדבר עם הילדים (וגם עם עצמנו) על:**

- כוחם של שיתוף פעולה והעבודה בצוות.

- עזרה הדדית ועזרה לזולת.

- כמה חשוב לחלוק במה שיש לנו – מי שנותן מקבל

- על קבלת השונה וההבנה שאנו לומדים ונתרמים מכל אדם שאנו פוגשים בדרך. כל אחד יכול לתרום לנו בדרכו, גם אם נראה לנו שאין לו מה לתת לנו.